Avainsanat

Tiivistelmä



Avainsanat

1 Kumoamiskanne - Kannekelpoiset toimet - Toimet, joilla on tarkoitus saada aikaan sitovia oikeusvaikutuksia - Komissio on hylännyt hakemuksen, jossa vaadittiin tietyn aineen sisällyttämistä yhteen asetuksen N:o 2377/90 liitteistä - Hakijana olevalle toimijalle osoitettu päätös - Toimijan asiavaltuus

(EY:n perustamissopimuksen 173 artikla ja neuvoston asetus N:o 2377/90)

2 Maatalous - Jäsenvaltioiden lainsäädännön yhdenmukaisuus - Eläinlääkejäämien enimmäismäärien vahvistamismenettely eläinperäisissä elintarvikkeissa - Asetus N:o 2377/90 - Komission kieltäytyminen sisällyttämästä tiettyä ainetta yhteen liitteistä eläinlääkekomitean puoltavasta lausunnosta huolimatta oli lainvastainen

(Neuvoston asetuksen N:o 2377/90 6 artiklan 1 kohta ja neuvoston direktiivi 81/851/ETY)

Tiivistelmä

3 Perustamissopimuksen 173 artiklassa tarkoitettuja, kannekelpoisia toimia tai päätöksiä ovat sellaiset toimenpiteet, joilla on sitovia oikeusvaikutuksia, jotka voivat vaikuttaa kantajan etuihin muuttaen tämän oikeusasemaa selvästi.

Komission päätös hylätä taloudellisen toimijan hakemus tietyn farmakologisesti vaikuttavan aineen sisällyttämisestä yhteisön menettelystä eläinlääkejäämien enimmäismäärien vahvistamiseksi eläinperäisissä elintarvikkeissa annetun neuvoston asetuksen N:o 2377/90 yhteen liitteeseen on tällainen päätös. Tämä päätös on nimittäin viimeinen vaihe kantajan asetuksen N:o 2377/90 nojalla aloittamassa menettelyssä, ja vaikkakin komissio voi siinä tapauksessa, että BST:n myynti- ja käyttökielto poistetaan, mahdollisesti harkita päätöstään uudelleen, tällä päätöksellä on silti vahvistettu tähän ajankohtaan saakka lopullisesti komission kanta.

Koska päätös on osoitettu hakijana olevalle toimijalle, tällä lisäksi on asiavaltuus päätökseen kohdistuvan kumoamiskanteen nostamiseen. Tämän osalta on merkittävää, että komissio on tehnyt päätöksen yhteisön asetuksessa tarkoin määritetyssä menettelyssä, jossa se on velvollinen ratkaisemaan yksityisen henkilön tämän asetuksen nojalla tekemän hakemuksen.$

4 Jos eläinlääkekomitea, jolla on ollut käytössään kaikki tarvittavat tiedot, on asetuksella N:o 2377/90 käyttöönotetussa eläinlääkejäämien enimmäismäärien vahvistamista eläinperäisissä elintarvikkeissa koskevassa yhteisön menettelyssä antanut asetuksen 6 artiklan 1 kohdan nojalla esitetystä hakemuksesta tietyn farmakologisesti vaikuttavan aineen sisällyttämistä liitteeseen II puoltavan lausunnon, komissio on velvollinen saman 6 artiklan 4 ja 5 kohdan mukaisesti tekemään asetusehdotuksen tämän aineen sisällyttämisestä kyseiseen liitteeseen ja saattamaan asian hallintokomitean käsiteltäväksi ehdotuksen hyväksymistä varten. Hylätessään tällaisen hakemuksen sillä perusteella, että aineen saattaminen markkinoille on kiellettyä neuvoston sille asettaman myynti- ja käyttökiellon takia ja katsoessaan siten, että asetuksen N:o 2377/90 6 artiklan 1 kohdan edellytykset eivät ole täyttyneet, komissio rikkoo asetusta.

Tässä säännöksessä ei nimittäin vaadita aineen sisällyttämiseksi liitteeseen, että kyseistä ainetta sisältävä tuote on välittömästi käytettävissä ja saatettavissa markkinoille yhteisössä, koska asetuksen N:o 2377/90 mukainen jäämien enimmäismäärän vahvistamismenettely on itsenäinen ja erillinen menettely direktiivissä 81/851/ETY ja asetuksessa N:o 2309/93 säänneltyihin markkinoille saattamista koskeviin lupamenettelyihin nähden; direktiivissä 81/851/ETY säännellään kansallisten ja asetuksessa N:o 2309/93 yhteisön lupien myöntämistä eläinlääkkeiden markkinoille saattamiseen.